美國海軍華盛頓號航空母艦就嚟要穿越橫跨**蘇彝士運河**嘅蘇彝士運河友誼大橋底下
**蘇彝士運河**（阿拉伯文：**قناة السويس**‎）又譯**蘇伊士運河**，係埃及嘅一條運河，響西奈半島西側，橫跨蘇彝士地峽，響地中海側嘅塞德港同紅海蘇彝士灣側嘅蘇彝士（*al-Suways*）兩座城市之間，總長度差唔多有一百六十三公里，係世界上最大嘅冇船閘運河。

呢條運河駁通咗歐洲同亞洲之間，南北水運，而唔使兜過去非洲南邊嘅好望角，航程慳咗好多。由英國嘅倫敦港或法國嘅馬賽港到印度嘅孟買港航行一次，可慳四成三同五成六。有蘇彝士運河之前，有時啲人由船上落貨，經陸路往來地中海同紅海之間。

史
-

### 古代

起運河，史上可追到埃及第十二王朝，法老辛努塞爾特三世（Senusret III，佢嘅名即為「蘇彝士」一詞嘅來源）為咗通過陸行平底船嚟直接貿易，下令挖掘咗一條東西方向嘅運河，駁通紅海同尼羅河。證據顯示，呢條運河至少用到公元前13世紀嘅拉美西斯二世時期，跟住運河荒廢。根據希臘史學家希羅多德著作《歷史》（*The Histories of Herodotus*）記載，大概喺公元前600年 Necho 二世著手重新挖掘，不過佢冇完成呢個工程。

重建運河，去到公元前500年，由征服埃及嘅波斯王朝國王大流士一世完成。大流士喺尼羅河岸建立咗好多花崗岩石碑紀念佢嘅功績，當中有一塊響離蘇彝士一百三十公里遠嘅 Kabret 冇幾遠嘅叫做大流士碑銘（Darius the Great's Suez Inscriptions）中寫住：

|  |  |  |
| --- | --- | --- |
| 『 | 大流士王曰：吾乃波斯人。吾起過波斯而征過埃及。吾命開此河，發過尼羅奔流埃及，止過瀚海瀕臨波斯。此河即成，埃及之舟舶可沿諸直抵波斯，合吾所願。
(Saith King Darius: I am a Persian. Setting out from Persia, I conquered Egypt. I ordered this canal dug from the river called the Nile that flows in Egypt, to the sea that begins in Persia. When the canal had been dug as I ordered, ships went from Egypt through this canal to Persia, even as I intended）.  | 』 |

呢條運河喺公元前250年左右，托勒密二世重新攞到。喺跟住一千年，佢畀人不停咁改進、摧毀同重建，直到最尾過公元八世紀，畀亞剌伯帝國阿拔斯王朝嘅哈里發曼蘇爾（al-Mansur）廢棄。

部分可考嘅古代部分運河開放時期嘅開始時間有：

* 辛努塞爾特三世時期，約公元前1874年。
* Sity 一世時期，公元前1310年
* 尼科（Nkhaw）時期，公元前610年
* 大流士時期，公元前510年
* 托勒密二世時期，公元前285年
* 羅馬圖拉真國王時期，公元前117年
* 阿拉伯埃米爾時期，公元後640年。跟著開放咗150年。

1881年嘅蘇彝士運河圖畫
### 近代重建

千幾年後，十八世紀末拿破侖佔領埃及，嚟得切計劃開條運河，駁通地中海同紅海。之不過因為法國人勘測出錯，計算出紅海嘅海平面高過地中海，噉就意味住開條冇船閘運河係冇可能，跟著拿破侖放棄咗佢嘅計劃，重喺同英國勢力對抗時離開埃及。

一八五四年同一八五六年，法國駐埃及領事斐迪南·德·雷賽布（Ferdinand Marie de Lesseps，1805-1894）子爵，攞咗奧斯曼帝國埃及總督帕夏塞伊德（Said Pasha）嘅特別許可。雷賽布係十九世紀三十年代好出名嘅法國外交家之一。帕夏授權成立一間公司按照澳洲工程師Alois Negrelli制定嘅計劃，開條開放運河，開畀世界各國船艇。有關土地租賃，公司可從運河通航起，營運九十九年。蘇彝士運河公司（*Compagnie Universelle du Canal Maritime de Suez*）一八五八年十二月十五號成立。

挖運河，要穿過沙漠，唔少埃及人要挨住十一年，部分苦工甚至畀人鞭笞。工程克服咗好多技術、政治同經費上嘅問題。最尾嘅花費去到一千八百六十萬鎊，多過初頭預算兩倍。一八六九年十一月十七號，運河通航，呢一日定為通航紀念日。

19世紀第一次通過運河嘅情形之一
### 對運河嘅爭奪

運河卽影響世界貿易。咁啱六個月前，美國大陸鐵路網完工，啲人東西環遊世界，時間短到創新紀錄。運河亦幫咗歐洲各國，喺非洲殖民。一八七〇年到一九三〇年間，蘇彝士運河公司，純利三十五億法郎，大部分英法兩國所得。一八七五年外債，迫使 Isma'il 帕夏（Sa'id 帕夏嘅繼任者），賣咗國有運河股份畀英國。一八八二年英國騎兵入埃及到並保護運河之後，一八八八年君士坦丁堡大會，公告運河為大英帝國保護下嘅中立區。喺一九三六年英埃條約入便，英國堅持保留控制權，控制運河。

第二次世界大戰，一九四一年二月，德國駐北非遠征軍司令隆美爾，指揮攻擊埃及嘅，准備奪取蘇彝士運河。並試圖向蘇彝士運河擲炸彈。英國魔術師賈斯帕馬斯克林身為特戰人員成為英軍中尉，主持用探照燈同錫片反射器，造成光幕，干擾德軍飛機師晚黑視野，再加上日頭防空炮火，令到轟炸蘇彝士運河，無咁精確，保護咗運河好多。

一九五一年埃及推翻咗當年英埃條約，新政府要求英國撤軍。一九五四年英國同意放棄，一九五六年六月，最後一批英軍撤離埃及。

因為埃及尋求攞到蘇聯軍備，英國同美國撤除咗對建設阿斯旺大壩嘅援助，喺呢件嘢之後納賽爾（Gamal Abdel Nasser）總統宣布運河國有化。呢啲導致咗英、法、以色列嘅入侵，發生咗一個星期嘅1956年蘇彝士戰爭（睇*第二次中東戰爭*）。沈船同破壞令咗運河閂咗，直至1957年四月喺聯合國幫手之下先清理完。仲整咗一支聯合國部隊，嚟維持運河同西奈半島嘅和平。

喺1967年六日戰爭後，運河再次閂門至八年後嘅1975年6月5號。佢間喺1973年嘅猶太贖罪日戰爭入便，運河成為埃及軍隊入去西奈半島以色列控制區嘅通道，跟住以色列軍隊用運河去西便。1974年起一支聯合國維同部隊入駐西奈半島。

NASA所拍攝嘅蘇彝士運河衛星照片

現狀
--

因為查實並冇海平面差異或需要翻過山脈，蘇彝士運河上冇船閘。運河深度約 22.5 米，水面闊度從南面 280 米 到北面 345 米，航道浮標間平均闊度約 135米。家下至少畀 210,000 噸排水量嘅船載貨通過，最大食水深度可達 62 英尺（19米）。喺運河多個通航區域皆有一條航道標志。

蘇彝士運河長 163公里一般係指南入口到塞得港燈塔嘅內陸段，若果由南段嘅等候區域到北面嘅航道浮標就係大概 190 公里。包括兩部分：大苦湖（Great Bitter Lake）嘅南側段同北側段。載人嘅油輪限速為 13 公里每小時，貨艙船為 14 公里每小時，通過運河嘅全程要 11 至 16 小時。

蘇彝士運河係埃及嘅重要外匯收入來源，每年約 25,000 艘船隻通過蘇彝士運河，佔世界海運貿易嘅一成四。運河管理局統計報告顯示，自 1975 年 6 月重新啓用到2000年6月嘅25年裏面，徵收嘅船隻過境費去到 300 億美元。亞歐之間除咗石油以外嘅一般貨物海運，八成經過蘇彝士運河。之不過，因為中東地區嘅大量輸油管道及公路同鐵路嘅競爭，運油船減少，蘇彝士運河面對嘅危險亦減細，近年過境費亦有所下調。埃及政府計劃喺 2010 年將運河最大允許食水深度加到去 72 英尺（22 米），以允許超級油輪通過。家下，超級油輪需要落一部份貨物，由運河特有啲細船運過，跟住喺出口處重新裝貨。

運河中有一支挖泥船隊，負責疏通工程，一支救護拖輪船隊負責救護同救火，整咗一套通訊同航行監控系統，提供導航服務，重喺塞得港同陶菲克港擁有兩個船廠。運河西岸全程有一條鐵路平行延伸。

### 兩岸嘅連接

由北到南：

* 1980年10月25號運河下一條公路隧道通車，響蘇彝士以北17公里，往返運河兩岸所需時間縮短咗好多。
* 喺卡塔爾拉（El Qantara）有一條高架固定公路橋。
* 2001年伊斯梅利亞北面廿公里起咗 El Ferdan 鐵路橋，係世界上最長「孔距」嘅閉合橋，佢「孔距」為 340 米。先前嘅橋喺 1967 年阿拉伯-以色列沖突時整爛咗。
* Ahmed Hamdi 隧道響大苦水湖南面，建過1983年。因為滲水問題，1992-1995年喺舊隧道內建設咗一條新嘅水密隧道。

睇埋
--

* 巴拿馬運河
* 京杭大運河

攷
-

1. ↑  Velāyati, Rahim (2010-02-20). "How Darius Build the Suez Canal? Its Political-Economic Impact in Achaemenid Period". *Journal of Archaeological Studies*. **1** (2): 177–201. ISSN 2251-9297.
2. ↑  "Rehabilitation of the Ahmed Hamdi Tunnel under the Suez Canal". *www.nccnet.co.jp*. 喺2021-03-29搵到.

出面網頁
----


維基同享有多媒體嘅嘢：  
 **Suez Canal**

維基文庫有原文：
**蘇彝士運河君士坦丁堡協定**

* 「水上橋梁」蘇彝士運河嘅故事
* 大流士蘇彝士碑銘
* El Ferdan 鐵路橋
* 東方百科全書：蘇彝士運河
* 《分割沙漠》（*Parting the Desert*），作者en:Zachary Karabell
* 蘇彝士運河嘅Google 衛星相

座標:  北緯30°1′48″東經32°34′37″